RDK verdeeld oor skorsing van twee regtersDie hooggeregshof in Johannesburg. (Foto: Christel Cornelissen) Deur Tania Broughton, GroundUp Nie al die regters wat in die regterlike dienskommissie (RDK) dien, het aanbeveel om die Gautengse regters Tshifhiwa Maumela en Nomonde Mngqibisa-Thusi te skors nie. Slegs twee van die vier regters op die RDK het wel aanbeveel dat Maumela en Mngqibisa-Thusi voorlopig geskors word, van wie een appèlregter Dumisani Zondi wat sy beslissende stem gebruik het. Regter Nambitha Dambuza het saam met hom gestem. Regters Phineas Mojapelo en Margaret Victor was egter van mening dat skorsing ŉ te streng straf is. Maroela Media het vroeër berig die RDK het ŉ aanbeveling aan pres. Cyril Ramaphosa gedoen om Maumela en Mngqibisa-Thusi voorlopig te skors weens hul versuim om verskeie hofuitsprake wat voorbehou is, te lewer. Die twee regters het tientalle uitstaande uitsprake wat lankal die tydsbeperkings wat deur die geregtelike norme en standaarde voorgeskryf word, verbygesteek het. Maumela, wat ook die voorsittende regter in die voortslepende Senzo Meyiwa-moordsaak is, is daarvan beskuldig dat hy tussen 24 en 26 maande met 12 uitstaande uitsprake gesloer het. Maumela skryf die vertraging toe aan swak gesondheid en persoonlike kwessies. Al sy uitstaande uitsprake is intussen gelewer nadat die Gautengse regter-president Dunstan Mlambo klagtes teen Maumela en Mngqibisa-Thusi ingedien het. Mngqibisa-Thusi het op haar beurt ook persoonlike gesondheid- en gesinskwessies geopper as ’n rede waarom sy nie 20 uitsprake binne die voorgeskrewe tydperk gelewer het nie. Mngqibisa-Thusi het in Februarie 2021 al uitspraak voorbehou in ŉ dispuut tussen die departement van militêre veterane en ŉ maatskappy wat gesondheidsdienste aan dié departement gelewer het. Meer as twee jaar later was daar steeds geen uitspraak nie. Alle uitsprake, buiten in uitsonderlike gevalle, behoort binne drie maande gelewer te word.